ΓΡΑΠΤΗ ΕΡΩΤΗΣΗ E-2618/00

υποβολή: Chris Davies (ELDR) προς την Επιτροπή

(1 Αυγούστου 2000)

Θέμα: Αναγκαστική παροχή τροφής σε πάπιες και χήνες για την παραγωγή φουά γκρά

Η έκθεση της Επιστημονικής Επιτροπής για την Υγεία και την Καλή Διαβίωση των Ζώων, σχετικά με την καλή διαβίωση των ζώων στο πλαίσιο της παραγωγής φουά γκρά από πάπιες και χήνες, η οποία δημοσιεύθηκε τον Δεκέμβριο του 1998, κατέληγε στο συμπέρασμα ότι η αναγκαστική παροχή τροφής, όπως πραγματοποιείται σήμερα, λειτουργεί εις βάρος της καλής διαβίωσης των πτηνών και βεβαίωνε ότι είναι πολύ σημαντικό για την περαιτέρω εξέλιξη της παραγωγής φουά γκρά να εισαχθούν εναλλακτικές τεχνικές που δεν θα χρησιμοποιούν την αναγκαστική παροχή τροφής.

Προτίθεται η Επιτροπή να παρουσιάσει, χωρίς χρονοτριβή, κάποια πρόταση οδηγίας για την απαγόρευση της αναγκαστικής παροχής τροφής σε πάπιες και χήνες στη διαδικασία παραγωγής του φουά γκρά;

Κοινή απάντηση του κ. Byrne εξ ονόματος της Επιτροπής στις γραπτές ερωτήσεις E-2183/00 και E-2618/00

(11 Σεπτεμβρίου 2000)

Σε ό,τι αφορά τις πάπιες και τις χήνες που εκτρέφονται για την παραγωγή φουαγκρά εγκρίθηκαν δύο συστάσεις για την προστασία τους τον Ιούνιο του 1999 στο πλαίσιο της Ευρωπαϊκής Σύμβασης για την προστασία των ζώων στα εκτροφεία. Η Επιτροπή και τα κράτη μέλη συμμετείχαν ενεργά στη διαδικασία της σύνταξης και έγκρισης των συστάσεων αυτών.

Η έκθεση που αναφέρει το αξιότιμο μέλος χρησιμοποιήθηκε ως αναφορά για την ολοκλήρωση των προαναφερόμενων συστάσεων.

Οι συστάσεις αναγνωρίζουν την ανάγκη της ομαδικής διαβίωσης των πτηνών και απαγορεύουν τη χρήση μικρών ατομικών κλουβιών που χρησιμοποιούνται σήμερα. Η απαγόρευση αυτή θα τεθεί σε ισχύ την 31η Δεκεμβρίου 2004 σε ό,τι αφορά νέες εγκαταστάσεις ή εγκαταστάσεις αντικατάστασης και την 31η Δεκεμβρίου 2010 το αργότερο σε ό,τι αφορά όλα τα είδη εγκαταστάσεων.

Οι συστάσεις καλούν επίσης για περαιτέρω έρευνα για την ανάπτυξη εναλλακτικών τεχνικών που δεν απαιτούν την διά της βίας σίτιση για την παραγωγή φουαγκρά. Συμφωνήθηκε, έως ότου νέα επιστημονικά στοιχεία σχετικά με εναλλακτικές μεθόδους καθώς και οι πτυχές τους που αφορούν την καλή διαβίωση γίνουν διαθέσιμα, η παραγωγή του φουαγκρά να πραγματοποιείται μόνον όπου αυτό αποτελεί πάγια τακτική και μόνον σύμφωνα με πρότυπα που ορίζονται από το εθνικό δίκαιο.

Η οδηγία του Συμβουλίου 98/58/ΕΚ της 20ης Ιουλίου 1998(1) προβλέπει τις βασικές αρχές για την προστασία όλων των ειδών των ζώων για εκτροφή στην Κοινότητα. Αποτελεί νομικό εργαλείο για την προετοιμασία μελλοντικών προτάσεων στον τομέα της καλής διαβίωσης των ζώων εξασφαλίζοντας την ομοιόμορφη εφαρμογή της σύμβασης του Συμβουλίου της Ευρώπης σχετικά με το ίδιο θέμα στην Κοινότητα.

Η οδηγία αφορά σήμερα τις απαιτήσεις για καλή διαβίωση των ζώων που πρέπει να εφαρμόζονται για την προστασία των ζώων που εκτρέφονται για τα διάφορα είδη παραγωγής, περιλαμβανομένης της παραγωγής φουαγκρά. Βάσει της ίδιας οδηγίας ο ιδιοκτήτης ή εκτροφέας των ζώων πρέπει να εξασφαλίζει την τήρηση ελάχιστων απαιτήσεων καλής διαβίωσης.

Εάν αυτό είναι απαραίτητο, σύμφωνα με τις διατάξεις του άρθρου 5 της οδηγίας 98/58/ΕΚ, η Επιτροπή θαποβάλει στο Συμβούλιο περαιτέρω κατάλληλες προτάσεις για την ομοιόμορφη εφαρμογή των προαναφερόμενων συστάσεων.

(1) ΕΕ L 221 της 8.8.1998.